Z A K L J U Č C I

sa 21. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 21. prosinca 2021. godine

*Upit*

*Na koliki dodatak ima pravo doktor medicine specijalist u bolnici koji uz poslove svog radnog mjesta obavlja pregled pacijenata koji mu se upute s OHBP-a.*

**Zaključak broj 78:**

**Zdravstveni radnik specijalist u bolnici ostvaruje pravo na dodatak s osnova posebnih uvjeta rada od 19% od osnovne plaće, a liječnik na objedinjenom hitnom bolničkom prijemu (2/3 radnog vremena) ostvaruje pravo na dodatak s osnova posebnih uvjeta rada od 28% od osnovne plaće.**

**Povjerenstvo nije nadležno za tumačenje organizacije rada u pojedinoj zdravstvenoj ustanovi.**

*Upit*

*Moli se pojašnjenje članka 1. Kolektivnog ugovora, je li privatni zdravstveni radnik obveznik Kolektivnog ugovora ako većinu svojih prihoda ostvaruje naplatom iz sredstava HZZO-a? Smatraju li se sredstva koje privatni zdravstveni djelatnik dobije od HZZO-a temeljem ugovora o provođenju zdravstvene zaštite, odnosno može li se smatrati da se temeljem ugovora o provođenju zdravstvene zaštite osiguravaju sredstva u iznosu većem od 50% troškova za plaće i druga materijalna prava radnika?*

**Zaključak broj 79:**

**Povjerenstvo upućuje na zaključak broj 51. s 11. sjednice.**

*Upit*

*Može li zdravstvena ustanova preuzeti radnika iz druge zdravstvene ustanove u kojoj je zaposlen na određeno vrijeme i primiti ga temeljem članka 27. KU na neodređeno vrijeme na odgovarajuće poslove bez raspisivanja javnog natječaja?*

**Zaključak broj 80:**

**Sukladno članku 27. stavku 1. Kolektivnog ugovora raspisivanje javnog natječaja za zasnivanje radnog odnosa u zdravstvenim ustanovama ili Zavodu nije potrebno u slučaju kada radnik prelazi iz jedne zdravstvene ustanove ili Zavoda u drugu zdravstvenu ustanovu ili Zavod na odgovarajuće poslove.**

**Imajući u vidu smisao odredbe Zakona o radu koji definira da se ugovor o radu na određeno vrijeme iznimno sklapa za zasnivanje radnog odnosa čiji je prestanak unaprijed utvrđen rokom, izvršenjem određenog posla ili nastupanjem određenog događaja, nema uvjeta za primjenu odredbe članka 27. Kolektivnog ugovora za prelazak radnika u drugu ustanovu ako je u zdravstvenoj ustanovi ili Zavodu zaposlen temelju ugovora na određeno vrijeme.**

*Upit*

*Ima li zaposlenik prednost pri zapošljavanju putem javnog natječaja, u slučaju kada nije omogućen sporazumni prelazak iz jedne bolnice u drugu?*

**Zaključak broj 81:**

**Zaposlenik nema prednost pri zapošljavanju putem javnog natječaja, u slučaju kada mu nije omogućen sporazumni prelazak iz jedne bolnice u drugu s obzirom da zdravstvena ustanova utvrđuje uvjete natječaja i raspisuje isti.**

*Upit*

*Izdaje li se propisana suglasnost poslodavca za prelazak radnika iz jedne ustanove u drugu u obliku pojedinačne izjave svakog poslodavca ili je potrebno sklapanje određenog sporazuma između ta dva poslodavca?*

**Zaključak broj 82:**

**Sukladno članku 27. Kolektivnog ugovora, za prelazak radnika iz jedne zdravstvene ustanove ili Zavoda u drugu zdravstvenu ustanovu ili Zavod na odgovarajuće poslove bez raspisivanja javnog natječaja za zasnivanje radnog odnosa potrebna je pisana suglasnost radnika te suglasnost jednog i drugog poslodavca. Način davanja suglasnosti poslodavca nije propisan Kolektivnim ugovorom, ali je neophodan uvjet za prelazak radnika iz jedne zdravstvene ustanove u drugu.**

*Upit*

*Može li radnik koji je u radnom odnosu na određeno vrijeme radi zamjene za privremeno odsutnog radnika prijeći u drugu zdravstvenu ustanovu temeljem članka 27., te ukoliko može, kakav radni odnos može zasnovati u toj drugoj ustanovi (na određeno ili neodređeno vrijeme)?*

**Zaključak broj 83:**

**Povjerenstvo upućuje na zaključak broj 80.**

*Upit*

Moli se tumačenje članka 36. Kolektivnog ugovora, odnosno na koje dane se odnosi plaćeni dopust zbog dobrovoljnog darivanja krvi. Može li radnik predati zahtjev za plaćeni dopust i koristiti ga u 2021. godini pozivajući se na potvrdu o darivanju krvi od dana 27. studenoga 2020. godine?

**Zaključak broj 84:**

**Sukladno članku 36. Kolektivnog ugovora, radnik ima pravo na dva dana plaćenog dopusta za svako darivanje krvi tijekom jedne kalendarske godine. U pravilu su to dva dana neposredno nakon darivanja krvi, a u slučaju nemogućnosti njihova korištenja neposredno nakon darivanja, prema dogovoru s poslodavcem.**

*Upit*

*Člankom 8. Pravilnika o specijalističkom usavršavanju doktora medicine predviđeno je da se zaposlenici određenih ustanova koje nisu zdravstvene ustanove mogu uputiti u drugu zdravstvenu ustanovu radi obavljanja specijalizacije. Ukoliko zaposlenik tijekom vremena koji je upućen u drugu ustanovu ostvari rad s osnove dežurstava, jesu li odredbe članka 54. Kolektivnog ugovora oko plaćanja dežurstava obavezujuće za njegovu matičnu ustanovu u kojoj je u radnom odnosu ili je pitanje plaćanja rada provedenog u dežurstvu potrebno urediti drugim putem?*

**Zaključak broj 85:**

**Odredbe Kolektivnog ugovora o dežurstvu odnose se i na radnike koji su upućeni na specijalističku edukaciju ili edukaciju iz uže specijalizacije u drugu zdravstvenu ustanovu. Plaću radniku isplaćuje ustanova u kojoj je u radnom odnosu, a isplaćeni iznos po osnovi dežurstva refundira ustanova u koju je radnik upućen. Ustanova u koju je radnik upućen dužna je o radniku voditi evidenciju radnog vremena i posebno vrijeme provedeno u dežurstvu te istu evidenciju, radi obračuna plaće, dostaviti ustanovi u kojoj je radnik zaposlen, najkasnije do 5. u mjesecu za prethodni mjesec.**

*Upit*

*Moli se uputa na koji način se može potaknuti postupak radi izmjene odredaba Kolektivnog ugovora, odnosno, molim i predlažem da pokrenete postupak da se i doktorima dentalne medicine, specijalistima parodontologije prizna dodatak od 28% na posebne uvjete rada prema članku 55. Kolektivnog ugovora*

**Zaključak br. 86**

**Sukladno članku 15. Kolektivnog ugovora Povjerenstvo je nadležno tumačiti odredbe postojećeg Kolektivnog ugovora.**